M'aħniex ser naqtgħu qalbna wara l-vot tal-bieraħ. Nifhmu li dan huwa l-aqwa mument elettorali għall-partit fil-Gvern. Huwa hekk għal numru ta' raġunijiet. Huwa hekk għax dan huwa wieħed viċin ħafna l-aħħar elezzjoni ġenerali. Ghħadu kif beda t-tieni leġislatura tiegħu. Għadu għaddej b'dak li tah riżultat fl-aħħar appuntament elettorali. Qiegħed fil-parti fejn l-iktar li jaqbillu. Mhux biss, imma kellu l-vantaġġ tal-fatt li l-proċess tal-bidla li għaddejja fil-Partit Nazzjonalista għadu fil-bidu tiegħu. B'dan, xorta waħda jrid jiġi reġistrat li l-partit fl-Oppożizzjoni, minkejja l-iżvantaġġi kbar, kważi sproporzjonati, għamel dak kollu li huwa possibbli għalih. Żbilanċ qawwi Il-Partit Soċjalista kellu, għal darb'oħra f'dan il-mument, vantaġġi qawwija. Veru li l-politika tiegħu hija bażata fuq klijenteliżmu qawwi, fuq l-arti ta' kif tixtri l-vot. Imma l-vuċi tiegħu fil-medja kienet waħda li tiddomina b'saħħa. Tiddomina sforz is-saħħa ekonomika u d-dominanza diretta u indiretta ta' diversi mezzi. B'dan, xorta, il-Partit Nazzjonalista rnexxielu jwassal il-vuċi tiegħu. Xorta rnexxilu jkun effettiv bl-użu tar-raġuni. Irnexxilu juri li l-istampa sabiħa li kien qed ipinġi l-Gvern, fir-realtà teżisti biss għal ftit. Ir-reazzjonijiet jikxfu Għal dak li kien qed jgħid il-Partit Nazzjonalista ma kienx hemm tweġibiet loġiċi. Il-fatt li nqabdu diversi temi, anzi, urew preparazzjoni fuq naħa tal-Oppożizzjoni. Meta tkellimna fuq il-ħajja, fuq l-ambjent, fuq is-saħħa, fuq il-kwistjoni tat-taxxa, fuq id-demokrazija, fuq l-indafa politika, il-Gvern kien nieqes minn argumenti tajba. Ġie dahru mal-ħajt diversi drabi. Daħal f'dak li akkużana bih, paniku politiku, meta sab ruħu f'pożizzjoni fejn l-Oppożizzjoni qed tkun ċara, mentri l-Gvern le. Kien kapitolu frisk f'sistema politika tajba li erġajna rajna liż-żewġ mexxejja tal-partiti jiddibattu wiċċ imb'wiċċ . Mhux il-bogħod minn xulxin, imma quddiem. Dan serva sabiex ġieb klima awqa, iktar kalma, fejn min segwa seta' jifhem l-argumenti. Seta', mingħajr vantaġġ għal ħadd jgħarbel, u seta' jara direttament kif kap jew ieħor kien qed iġib ruħu. Kien tajjeb li seħħ darbtejn, kien jimmerita li jsir it-tielet darba fil-programm ta' kull nhar ta' Ġimgħa li seta' jiġi segwit aktar. Il-Kap tal-Oppożizzjoni rnexxielu jwassal ħafna messaġġi. Irnexxielu wkoll iġib lill-Prim Ministru fil-bżonn li jiddibatti u jmur għal eżerċizzju politiku li kien dara ħod 'il bogħod minnu. Jista' jkun li ma kellux l-effett li wieħed jista' jaħseb li kellu jseħħ meta fl-aħħar ġimgħa rajna wiċċ il-Prim Ministru ma' pajjiżna. Litteralment, ma' kull kantuniera kien hemm l-istess immaġini. Dikjarazzjoni sempliċi f'appell wieħed sabiex wieħed jerġa' jkun miegħu ġiet pass lura għax diversi impressjonaw rwieħom. L-ewwel li nħass il-"bżonn" elettorali li tippersonalizza. It-tieni, li bih riedu jitneħħew l-argumenti li kienu qed isiru, u allura ġġib il-vot fuq jekk tarax "isbaħ" mexxej jew ieħor. It-tielet, fil-fatt li ma kienx komdu jkollu la ministri, la deputati u wisq inqas kandidati ħdejh fir-ritratt. Demokrazija, oligarkija u tirannija L-iktar, però, jibqa' l-messaġġ li numru ta' nies stqarrew: dak li l-poter qiegħed ikollu f'idejh. Dan huwa minnu fir-realtà, imma li tikxfu waqt li qed tiġi kritikat fuq hekk jista' jkun li ma kienx proprju pass f'postu. Iktar u iktar meta qed issir kritika fil-Kunsill tal-Ewropa li qed innaqqsu mid-demokrazija, anzi dħalna lejn l-oligarkija u li qed immissu mat-tirannija. Ħafna ħassew ir-riħ iseħħ ta' dak li kitbu diversi dwar persuni f'soċjetà li jiddominaw billi jsiru "big brother". Beda jimmaterjalizza ruħu. Pożizzjoni inaċċettabbli, ċertament għalina, imma li ser iġġib kritika u nuqqas ta' kredtu. Il-linji huma rqaq Il-linja bejn tmexxija u oħra taf tkun verament żgħira. Kollox jiddependi mill-bniedem li jkollu l-poter fdat f'idejh. Nistgħu nżidu fil-paġni tal-liġijiet tagħna. Nistgħu niktbu kapitoli ġodda, imma l-verità hija li s-sistema tiddependi mill-ispirtu demokratiku fil-bniedem. Il-Kap tagħna Ċertament, f'dan, kredtu jrid jingħata lill-Kap tal-Partit, Dr Adrian Delia. Daħal fl-iktar mument diffiċli u kumplikat tal-ħajja tal-Partit Nazzjonalista. Ħa fuqu partit li kien tilef ħafna elettoralment. Ħa fuqu partit li kellu diffikultà biex jifhem dak li jrid, u fejn irid imur, il-poplu. Għalkemm ġej minn barra x-xenarju, f'dawn l-aħħar għoxrin xahar fehem ferm iktar x'irid isir. Fehem xi tfisser il-politika u żamm sod, minkejja l-attakki nġusti li sarulu. Ma qatax qalbu u baqa' għaddej, jaħdem u jistinka. Ma naħsibx li kien ser ikun hemm xi persuna oħra li jidħol b'tant determinazzjoni u kuraġġ biex jibdel għas-sewwa. Il-kandidati tagħna Miegħu ngħaqdu diversi kandidati, sija għall-Parlament Ewropew, kif ukoll għall-Kunsilli Lokali. Rajna entużjażmu u ġenerożità kbira. Kampanja tajba ħafna minn kull wieħed minnhom. Bnedmin li telqu kollox f'kampanja elettorali diffiċli ħafna. Għandna nirreġistraw li ħadmu ħafna. Għandna nirreġistraw li wrew li l-Partit Nazzjonalista għadu mimli b'persuni b'ideat u li kapaċi jidħlu għal dibattiti bi kritika effettiva. Ċertament grazzi kbira għalihom. Ir-riżultati attwali X'ser ikun ir-riżultat f'dan l-appuntament ma nafux bil-preċiż. Nafu li l-partit fil-Gvern ser ikollu l-vantaħġġ fih. Ser ikollu l-iktar siġġijiet u l-iktar voti. Ikun xi jkun fin-numri, dan ir-riżultat xorta waħda m'għandux jaqtagħlna qalbna biex nieqfu mill-ħidma politika tagħna. Irnexxielna ferm iktar aħjar milli ħaddieħor seta' jaħseb. Irnexxielna nibnu strutturi li qed iħarsu lejn l-elezzjoni ġenerali li ġejja. Dik hija l-mira finali u dikjarata tagħna. Hemm, f'dak il-mument, is-sitwazzjoni, il-kuntest politiku ser ikun ċertament differenti. Proprju għalhekk li mhux ser naqtgħu qalbna.
Mhux ser naqtgħu qalbna